Document ID: 32010R0546

Title and Content:
ΚΑΝΟΝΙΣΜΌΣ (ΕΕ) αριθ. 546/2010 ΤΗΣ ΕΠΙΤΡΟΠΉΣ της 22ας Ιουνίου 2010 για παρέκκλιση από τον κανονισμό (ΕΚ) αριθ. 891/2009 για την περίοδο εμπορίας 2009/2010 όσον αφορά την υποχρέωση υποβολής πιστοποιητικού εξαγωγής με τις αιτήσεις πιστοποιητικών εισαγωγής για τη ζάχαρη παραχωρήσεων CXL με αύξοντες αριθμούς 09.4317, 09.4318 και 09.4319 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 148 σε συνδυασμό με το άρθρο 4, Εκτιμώντας τα ακόλουθα: (1) Σύμφωνα με το άρθρο 7 παράγραφος 4 του κανονισμού (ΕΚ) αριθ. 891/2009 της Επιτροπής, της 25ης Σεπτεμβρίου 2009, σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (2), για τη ζάχαρη παραχωρήσεων CXL με αύξοντες αριθμούς 09.4317, 09.4318, 09.4319 και 09.4321 και για τη ζάχαρη Βαλκανίων, οι αιτήσεις πιστοποιητικών εισαγωγής συνοδεύονται από το πρωτότυπο των πιστοποιητικών εξαγωγής τα οποία έχουν εκδοθεί από τις αρμόδιες αρχές της εκάστοτε τρίτης χώρας. Οι εισαγωγές ζάχαρης παραχωρήσεων CXL με αύξοντες αριθμούς 09.4317, 09.4318, 09.4319 υπόκεινται στην καταβολή δασμού 98 ευρώ ανά τόνο στο πλαίσιο της ποσόστωσης. Λαμβανομένων υπόψη των υψηλών τιμών της ακατέργαστης ζάχαρης ζαχαροκάλαμου που ίσχυαν στην παγκόσμια αγορά κατά τους πρώτους μήνες της περιόδου εμπορίας και είχαν ως αποτέλεσμα τη μειωμένη χρησιμοποίηση της ζάχαρης παραχωρήσεων CXL, είναι σημαντικό να διευκολυνθούν οι εισαγωγές αυτές με την απλοποίηση της διοικητικής διαδικασίας. Συνεπώς, πρέπει να προβλεφθεί παρέκκλιση ώστε να επιτραπεί η υποβολή αιτήσεων πιστοποιητικών εισαγωγής για τη ζάχαρη παραχωρήσεων CXL με τους ανωτέρω τρεις αύξοντες αριθμούς, χωρίς το σχετικό πιστοποιητικό εξαγωγής. (2) Η παρέκκλιση αυτή θα έχει ως αποτέλεσμα να διευρυνθεί η πρόσβαση στις σχετικές ποσοστώσεις εισαγωγής σε μεγαλύτερο αριθμό επιχειρηματιών. Ωστόσο, πρέπει να επιτραπεί στους επιχειρηματίες που έχουν ήδη αποκτήσει πιστοποιητικά εξαγωγής να συνεχίσουν να υποβάλλουν αιτήσεις για πιστοποιητικά εισαγωγής για σύντομη χρονική περίοδο πριν από την έναρξη ισχύος του παρόντος κανονισμού. (3) Η παρέκκλιση που προβλέπεται στον παρόντα κανονισμό πρέπει να ισχύει μόνο μέχρι το τέλος της περιόδου εμπορίας 2009/2010. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατά παρέκκλιση από το άρθρο 7 παράγραφος 4 του κανονισμού (ΕΚ) αριθ. 891/2009, για τη ζάχαρη παραχωρήσεων CXL με αύξοντες αριθμούς 09.4317, 09.4318 και 09.4319, οι αιτήσεις πιστοποιητικών εισαγωγής δεν συνοδεύονται από το πρωτότυπο των πιστοποιητικών εξαγωγής τα οποία έχουν εκδοθεί από τις αρμόδιες αρχές της Αυστραλίας, της Βραζιλίας ή της Κούβας. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Αυγούστου 2010. Ο παρών κανονισμός λήγει στις 30 Σεπτεμβρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Ιουνίου 2010.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2519
4314
3489
3156

EuroVoc IDs (Expanded): 2519
4314
3489
3156

Dataset Source: meu

Split: dev